PETARA, Antu… ANTU…!
Tusun Ke-18 Kuasa Mistik Antu Bunsu Petara Bepelasarka penemu litericha, agama Monoteismse, Politeisme, Panteisme, Animisme enggau Sains Spiritual (Spiritual Science), kuasa dunya mistik tauka ‘alam ghaib’ dibagi ngagai tiga raban iya nya: (1) Kuasa mistik Petara (God, Almighty, Tuhan, Allah Taala) (2) Kuasa mistik Antu Bunsu Petara (Dewa Dewi) (3) Kuasa mistik Antu (Sitan, Jin, Iblis, Sihir, enggau ti bukai) Ba Tusun Ke-18 tu aku agi mai kita nampung pansik pasal kuasa dunya Antu Bunsu Petara. Sekali tu, aku agi nampung pasal kaul kitai Iban enggau Orang Panggau Libau enggau Gelong. Nama kebuah sida nya nurunka kuasa mistik sida nengah mensia mayuh enggau bala tuai kayau Iban dulu kelia? Nama kebuah sida nya enda belampung ati nulung bansa Iban baka nya? Uji peratika tibak jerita dalam sejarah Iban di baruh tu. Libau “Rentap” “Ku ini aku, tujuh malam berunggu maya bulan kembung ini aku Sudan nya bisi ninga nyawa anak mit nyabak kela-kela di meligai indai nuan; iya nya ba sadau rumah panjai kitai maya nya. Ninga utai munyi nya, iya nyau irau sereta alit ati laban ke temu iya, maya nya indai dek Imbong endang bedau belaki; anang ke betubuh bisi lalu ngadaka anak mit. Nyau puas ti alit ati sereta deka nemu utai ti nyelai baka nya, iya pan belalai bejimat-jimat niki ke sadau laban deka meda anak mit ti nyabak nya. Malam ketujuh nya mih iya mujur nyeling ari sadau kami lalu meda utai amai nyelai… huk huk…,” Manang Usay tebatuk lalu ngetu bejaku enda lama seraya meratika mua Libau. “Nama utai dipeda ini dek nya?” ku Libau. Enda sabar agi iya deka ninga Manang Usay nampung cherita iya. “Sabar mih Libau. Lagi enda ingat aku…,” ku Manang Usay.“Au mih. Tusui begadai-gadai mih Manang,” ku Libau. “Ku ini aku, tekenyit amai iya. Nyau deka luput iya meda utai ti dipeda iya nya. Puas iya ngusuk mata, engka nya salah peda, ku iya. Engka nya mimpi, kini? Maya nya ini aku meda indai dek benung gali ba tisi kibung jala ti ditanchang ba kasau. Dalam kibung nya mih iya tepedaka seiku anak mit ti baru ada; tang maya nya anak mit nya badu nyabak; baka ke tinduk jenak.  Utai ti nyelai sereta ngasuh ini aku nyau deka luput iya nya, utai ti endur anak mit nya ti gali nya ukai tilam tauka panggal tang mih sekilung ular. Enda iya kala meda ular ti baka nya. Ku iya ular nabau; tang iya empu pan enda kala meda nabau. Chelum sereta perenching tubuh ular nya ku iya.  Kenyau ari malam ketujuh nya, ular nya nadai datai agi. Suah iya belalai nyeling ari sadau kami tang nadai meda ular nya agi. Iya semina meda anak mit nya enggau indai Imbong nya,” ku Libau. “Engka ular nya nemu diri ditengkilunka ini dek nya. Entah. Enda ga iya kala nusui cherita lebih ari nya. Iya semina madah, anak mit ti nyabak kela-kela didinga iya tujuh malam nya, endang nuan, Libau,” ku Manang Usay.“Sapa apai aku ti bendar dih, Manang?” ku Libau nanya. “Ular nya mih. Nitihka cherita indai dek mega, endang bisi orang selalu datai ngayap iya tiap-tiap malam bulan kembung. Amai tauka enda, aku enda ga nemu lebih ari nya, Libau. Aku semina nampung cherita orang tuai,” ku Manang Usay. “Reti nya, aku mih anak ular nya?” ku Libau nyaut. “Baka nya mih nitihka cherita orang tuai, tang… utai ti bendar iya nya utai ti dipeda ini aku nya ukai ular. Ku indai dek iya nadai kala meda ular datai ngagai peninduk iya. Iya semina madahka diri suah digayap seiku lelaki ti madahka diri Orang Panggau Libau. Indai dek enda ulih madahka orang bukai pasal utai nya. “Aku pechayaka cherita ini aku nya amat nyadi, Libau; laban aku pan lama udah begulai enggau dek ngayau. Peda aku…, dek endang orang berani, endang pama lalu bisi kuasa nyelai dalam tubuh dek; munyi ti ba cherita Orang Pangggau. Orang Kaya Pemancha Dana mega kala becherita pasal dek sekumbang dek ti nyadi manuk sabung iya maya kita ngayau ke Sambas suba. Aku mega kala meda dek lesap nadai temu tunga. Mula iya aku enda tentu pechaya; tang udah aku ingatka cherita ini aku, nya baru aku pechaya. Dek tu ukai sebarang mensia…,” pia ku Manang Usay ngujungka cherita iya. (Dibali ari Novel Libau Rentap, 2004) Balang ‘Balai Nyabong’ Ari Bukit Tunggal, Balang enggau bala nembiak iya pindah ke ili agi lalu berumah baru ba emperan besai seberai Nanga Ririk di tebing Batang Katibas. Sekumbang ti diau di Nanga Ririk Balang nurun ngemedung baru ke Panggau Libau. Sebedau iya nurun Balang ninggalka pesan ba bala menyadi, petunggal, kaban belayan enggau sida serumah. “Aku minta semua kita nyambut pemulai aku ari Panggau Libau ila ngena piring ading. Barang sapa kita ti bidik lansik, ba mua kita nya mih aku pansut,” ku Balang. Udah bejaku munyi nya Balang pan lesap nengah dunya setengh mensia, setengah Antu Bunsu Petara: menselit nengah pintu langit singkum rapit nadai meranggang; tau nelian lubang ujan teman geran laja puang; tau nyidi lubang ai ke bereni jampat mansang; tau nyegi matahari baka bungai besi ditenchang; tau nyelikap nengah pintu kilat baka kempat kanggan dagang. Ayum ‘Rimau Badang’ Chukup tujuh hari tujuh malam, sida ti tinggal di menua pan bela sama sampal nurun ke dalam kampung laban ti deka nyambut pemulai iya. Udah nyikap diri enggau piring ading sida pan beserara ari pangan diri sebelah kampung nya; nitihka peneka endur ku ati diri empu. Enda lama udah nya, Balang pan pansut ba mua Ayum di Linsing Kuning di Ulu Sungai Bangkit. Maya nya Ayum bisi nyayat babi belang enggau manuk labang kena enselan piring iya. “Nya alai…laban aku udah pansut ba mua dek, Ayum nya alai dek ila pan tau serang numbangka menua; tau kayau mulau nguluka bala,” pia ku Balang bejaku ba mua Ayum. Berengkah ari nya Ayum ti bensumbar ‘Rimau Badang’ nyau nyadi manuk sabung Balang ti berani sereta pama amai. Sekumbang ti diau di emperan besai seberai Nanga Ririk, Balang bisi ninggalka kelai mayuh bendar. Sekeda kelai nya; Balang bisi nanam kayu embawang sepun ba teluk Kerangan Pulai Hari. Penyelai embawang tu iya nya, enti buah iya labuh ninggang ai Sungai Katibas, buah iya melepu; tang enti buah nya labuh ninggang tanah lalu bebelat ke ai sungai Katibas, buah nya tengelam. Kebuah pia, laban kayu embawang nya udah diajihka Balang endang baka nya. Kelimpah ari nya, Balang mega bisi nanam paung tubu sepun ba tembawai sida empu di Nanga Ririk nya. Penyelai tubu nya, enti bisi orang mati maya sida mantap nya; tubu nya pansut darah. Kenu ku orang tuai, tubu tu mali diempa lalu perugan iya agi idup nyentuk ke diatu.  (Dibali ari Dayak, Iban Borneo II, 2015) Nya mih kuasa mistik Antu Bunsu Petara – Orang Panggau Libau enggau Gelong dalam pengidup bansa Iban. Pechaya tauka enda kitai Iban? Nya bepanggai ba diri empu. Pia mega, munyi aku dulu suba, sekali agi ku madah, tuju aku mai kita macha tauka mansik pasal dunya misteri tauka mensia mistik, ukai aku deka mai kita nyembah ANTU tauka ANTU BUNSU PETARA tang tetap nyembah Petara (God Almighty, Tuhan Allah Taala) taja kitai ngena chara ti bebida. Enti sema kita bisi utai deka ditanya tauka bekunsi penemu enggau aku tau SMS HP: 01114019115 / 0138475146 tauka emel: harry.usup55@gmail.com 
See author's posts
